Į Lietuvos rinktinę pakviestos keturios Pagėgių tinklininkės

Spalio 9-10 d. Kaune vyko 2015 m. Lietuvos jaunių sporto žaidynių merginų tinklinio varžybos. Pagėgių savivaldybės meno ir sporto mokyklos merginų komanda (treneris Antanas Musvydas) per dvi dienas sužaidė ketverias rungtynes ir užėmė ketvirtą vietą, į priekį praleisdamos Kauno, Raseinių ir Jonavos komandas. Rungtynes stebėjo Lietuvos tinklinio rinktinės treneriai. Net keturios Pagėgių komandos merginos buvo pakviestos į Lietuvos jaunių rinktinę - tai Viktorija Mišeikytė, Ema Mikutytė, Kristina Šeputytė ir Eglė Ramanauskaitė. Mūsų rinktinės treneris Antanas Musvydas buvo labai nustebęs, kad nors jo vadovaujama komanda užėmė IV vietą, į Lietuvos rinktinę iš Pagėgių buvo pakviesta daugiausiai narių. Toks įvertinimas pradžiugino trenerį bei jo auklėtines. Merginos bei jų tėveliai turės apsispręsti, ar išvykti mokytis bei treniruotis į kitą miestą.

Pagėgių meno ir sporto mokyklos informacija